**Հավելված N 7  
ՀՀ կառավարության  
2022 թվականի \_\_\_\_\_\_\_ \_\_-ի  
N \_\_\_\_-Ն որոշման**

**ԳՆԱՀԱՏՈՂԻ ՎԱՐՔԱԳԾԻ ԿԱՆՈՆՆԵՐԸ**

**I. Ընդհանուր դրույթներ**

1. Սույն վարքագծի կանոնները (այսուհետ՝ Կանոններ) մշակվել են «Գնահատման գործունեության մասին» օրենքի, բարոյականության համընդհանուր չափանիշների (սկզբունքների) համաձայն և սահմանում են վարվեցողության (վարվելակերպի) կանոններ, որոնք պետք է պահպանվեն գնահատողների կողմից՝ գնահատման գործունեություն իրականացնելու ընթացքում։

2. Սույն Կանոնները կարգավորում են գնահատողների, գնահատման սուբյեկտների և հասարակության միջև փոխհարաբերությունները, հաստատելով միմյանց միջև փոխադարձ հարգանք և վստահություն, ներառելով գործողություններ, որոնք անհրաժեշտ են կատարել (կամ չկատարել) իրենց գործունեության ընթացքում, պահպանելով վարքագծի (վարվելաձևի, բարեվարքության, գործնական էթիկայի և այլն) հիմնարար սկզբունքները։

**3.** Սույն Կանոնները հիմնված են ազնվության, անկեղծության բարեխղճության, հարգանքի և պատասխանատվության վրա, որոնք նպաստում են գնահատման ոլորտում էթիկայի ամենաբարձր չափանիշների կենսագործմանը:

**4.** Գնահատողի կողմից վարքագծի կանոնների պահպանումը խթանում է գնահատման գործունեության արդյունավետությանը, առաջ է բերում գործունեության առավել բարենպաստ միջավայր և հանդիսանում է դրական սոցիալական ազդեցության ուժ:

**5.** Գնահատողը պետք է գործի հանրային շահերից ելնելով, պատասխանատվություն կրի իր գործողությունների համար և գործի վնասները կանխելու և մասնագիտության նկատմամբ հասարակության վստահությունը պահպանելու գիտակցումով:

**6.** Գնահատողը պետք է օգտագործի իր հմտությունները գործնականում, կիրառելով սույն Կանոններով սահմանված դրույթները:

**7.** Վարքագծի կանոնները հիմնականում վերաբերում են մասնագիտական վարքագծին, սակայն երբ գնահատողի անձնական վարքագիծը վնասում է գնահատողի նկատմամբ հասարակության վստահությանը, այն նույնպես կարող է առնչվել սույն Կանոններին:

**8.** Գնահատողի վարքագծի հիմնական սկզբունքներն են.

**1) Անկախություն.** Գնահատման աշխատանքներն իրականացնելիս գնահատողն անկախ է: Գնահատողի անկախությունը հանդիսանում է գնահատման գործունեության իրականացման հիմնարար և պարտադիր պայմանը,

**2) Ազնվություն.** լինել ճշմարիտ և ազնիվ, գնահատման գործունեությունն իրականացնել անկախ, օբյեկտիվ և անաչառ,

**3) Օբյեկտիվություն.** թույլ չտալ շահերի բախում, ոչ իրավաչափ ազդեցություն կամ կողմնակալություն, որը կարող է ազդել գնահատման արդյունքի վրա,

**4) Կոմպետենտություն.** պահպանել մասնագիտական գիտելիքներն ու հմտությունները, որպեսզի գնահատման աշխատանքներն իրականացվեն «Գնահատման գործունեության մասին» օրենքին, Հայաստանի Հանրապետության գնահատման ստանդարտներին և այլ նորմատիվ իրավական ակտերին, ինչպես նաև Հայաստանի Հանրապետության միջազգային պայմանագրերին համապատասխան,

**5) Գաղտնիություն.** պահպանել մասնագիտական գաղտնիությունը,ապահովել պատվիրատուներից և երրորդ անձանցից գնահատման ընթացքում ստացված տեղեկատվության գաղտնիությունը կամ չհրապարակել գնահատման արդյունքները, բացառությամբ պատվիրատուի գրավոր համաձայնության կամ օրենսդրությամբ սահմանված դեպքերի**,**

**9.** Սույն Կանոնները նախատեսված չեն գումարային վեճերի լուծման կամ ծառայության ոչ պատշաճ մատուցման գործընթացները կարգավորելու համար:

**10.** Սույն Կանոնները պարտադիր կիրառման ենթակա են գնահատողների կողմից՝ բոլոր դրույթների խիստ պահպանմամբ:

**II. ԳՆԱՀԱՏՈՂԻ ԵՎ ՊԱՏՎԻՐԱՏՈՒԻ (ՇԱՀԱՌՈՒԻ) ՓՈԽՀԱՐԱԲԵՐՈՒԹՅՈՒՆՆԵՐԸ ԿԱՐԳԱՎՈՐՈՂ ՎԱՐՔԱԳԾԻ ԿԱՆՈՆՆԵՐ**

**11.** Սույն վարքագծի կանոնները կարգավորում են գնահատողի և հասարակության, մասնավորապես՝ պատվիրատուի կամ շահառուի հետ փոխհարաբերությունները:

**12.** Վարքագծի կանոնների նպատակը իր վարվելակերպում ուղղորդելն է, ինչպես նաև` գնահատման ծառայություններից օգտվողներին տեղեկացնելը, թե ինչպիսի վարքագիծ պետք է ակնկալել գնահատողից:

**13.** Գնահատողը պետք է լինի ազնիվ, գործի բարեխղճորեն և կատարի իր մասնագիտական պարտավորությունները՝ ներառյալ «Գնահատման գործունեության մասին» օրենքով իրեն վերապահված պարտականությունները:

**14. Գնահատողը պետք է.**

**1)** տիրապետի մասնագիտական գիտելիքներին և հմտություններին, լինի ճշմարիտ և ազնիվ,

**2)** գնահատումը կատարի անկախ, օբյեկտիվ և անաչառ,

**3)** բարձր պահի գնահատողի մասնագիտական վարկանիշը,

**4)** իր վարքագծով նպաստի գնահատողի մասնագիտության նկատմամբ հասարակության վստահության պահպանմանն ու բարձրացմանը,

**5)** հրաժարվի գնահատումն իրականացնելուց, եթե գտնում է, որ չի կարող այն ժամանակին կատարել,

**6)** հրաժարվի գնահատման ծառայություն մատուցելուց, եթե պատվիրատուն կամ շահառուն փորձել են պայմանավորվածություն ձեռք բերել գնահատվող արժեքի մեծության վերաբերյալ կամ անտեղի միջամտել են գնահատման գործընթացի իրականացմանը,

**7)** մինչև այլ գնահատողի կամ մասնագետի օգնությանը դիմելը, համոզվի նրանց մասնագիտական գիտելիքների և հմտությունների առկայության մեջ և երաշխավորի, որ իրեն աջակցողները ենթարկվում են սույն վարքագծի կանոններին,

**8)** գնահատումը իրականացնի անհրաժեշտ հետևողականությամբ և գաղտնիության պահպանմամբ, պատշաճ որակով և ողջամիտ ժամկետներում,

**9)** բարեխղճորեն տեղեկություններ հավաքի և հետազոտություններ կատարի, ստուգի օգտագործված բոլոր տվյալների ճշգրիտ և հավաստի լինելը, ինչպես նաև դրանք պահպանի պատշաճ կարգով, որպեսզի հիմնավորվի գնահատման տվյալների հավաստիությունը:

**10)** հրաժարվի գնահատման իրականացումից, եթե գնահատման օբյեկտի վերաբերյալ տեղեկատվությունը բավարար չէ «Գնահատման գործունեության մասին» օրենքով և գնահատման ստանդարտներով սահմանված պարտադիր պահանջների պահպանմամբ գնահատման հաշվետվություն կազմելու համար,

**11)** ապահովի որակյալ և բարեխիղճ ծառայության մատուցում,

**12)** պատվիրատուների հետ շփվի պարզ և հասկանալի ձևով,

**13)** իր ծառայությունների վճարների մասով պատվիրատուների հետ գործի բաց և թափանցիկ,

**14)** պատվիրատուի հետ համաձայնեցնի մատուցվելիք ծառայության շրջանակն ու դրա սահմանափակումները՝ ներառյալ աշխատանքի կատարման համար նախատեսված ժամկետները,

**15)** պավիրատուների հետ համաձայնեցնի, երբ առաջադրանքով սահմանված գնահատման աշխատանքների պայմաններից որևէ մեկի, ինչպես նաև աշխատանքերի կատարման վճարների կամ ծախսերի փոփոխման անհրաժեշտություն է առաջացել,

**16)** բացահայտի շահերի փաստացի և պոտենցիալ բախումները,

**17)** պարզի և օբյեկտիվորեն գնահատի պատվիրատուների և շահառուների կարիքներն ու նպատակները, նախքան որևէ պատվերի ընդունելը,

**18)** պահպանի գնահատման տվյալների գաղտնիության պայմանները և օգտագործի միայն այն նպատակներով, որոնց համար դրանք տրամադրվել են, բացառությամբ օրենքով սահմանված դեպքերի:

**15. Գնահատողը չպետք է.**

**1)** գործի այնպիսի վարքագծով, որը կարող է մոլորության մեջ գցել և հանգեցնել խաբեության,

**2)** կազմի և տրամադրի հաշվետվություններ, որոնք կպարունակեն սխալ կամ ուռճացված տեղեկություններ, կանխակալ կամ կեղծ վերլուծություններ և եզրակացություններ,

**3)** երրորդ անձանցտրամադրի կամ հրապարակի պատվիրատուի կողմից ստացված տվյալները կամ գնահատման արդյունքները, բացառությամբ պատվիրատուի գրավոր համաձայնության կամ Հայաստանի Հանրապետության օրենսդրությամբ սահմանված դեպքերի,

**4)** տրամադրի խորհրդատվություն կամ ծառայություններ, շահերի բախման կամ դրա առաջացման ռիսկի դեպքում:

**5)** մոլորեցնի պատվիրատուներին և շահառուներին իր գործողություններով կամ բացթողումներով,

**6)** թույլ տա այլ անձանց գնահատման աշխատանքների վրա ոչ պատշաճ ազդեցություն ունենալ,

**7)** իր գործողություններով և քայլերով նպաստի որևէ ֆինանսական հանցագործության՝ ներառյալ փողերի լվացումը, հարկերից խուսափումը, կամ կոռուպցիան,

**8)** առաջնորդվի անարդար մրցակցության սկզբունքներով` առաջարկելով գնահատման ծառայությունների կատարման անիրատեսական ժամկետներ և մատուցված ծառայությունների դիմաց տնտեսապես չհիմնավորված վճարումներ և այլն,

9) գնահատման աշխատանքների ծառայության վճարի չափը փոխկապակցի գնահատվող արժեքի մեծության հետ:

**III. ԳՆԱՀԱՏՈՂՆԵՐԻ ՄԻՋԵՎ ՓՈԽՀԱՐԱԲԵՐՈՒԹՅՈՒՆՆԵՐԸ ԿԱՐԳԱՎՈՐՈՂ ՎԱՐՔԱԳԾԻ ԿԱՆՈՆՆԵՐ**

**16.** Գնահատողների միջև փոխհարաբերությունները կարգավորող վարքագծի կանոնները պահանջում են գնահատողների միջև վստահություն և համագործակցություն, ինչը բխում է պատվիրատուների և շահառուների շահերից, և այն նպատակ է հետապնդում, որ գնահատողները խուսափեն ավելորդ վեճերից և այլ վնասաբեր գործողություններից, որոնք կարող են բացասական անդրադառնալ գնահատողի մասնագիտական հեղինակության վրա։

**17.** Գնահատողը պարտավոր է մյուս բոլոր գնահատողներին ընդունել որպես գործընկերներ և անկեղծ ու քաղաքավարի վերաբերմունք ցուցաբերի նրանց հանդեպ։

**18.Գնահատողը չպետք է.**

**1)** թույլ տա այլ գնահատողների նկատմամբ արժանապատվությունը և գնահատողի բարի համբավն արատավորող գործողություններ ու արտահայտություններ, պատվիրատուին դրդի այլ գնահատողի հետ ունեցած ծառայություններից հրաժարվել, պատվիրատուի հետ քննարկի այլ գնահատողի անձնական կյանքին, նյութական վիճակին, մասնագիտական հմտությունները քննադատող, վարձատրությանը վերաբերող և գնահատման աշխատանքների կատարման հետ չառնչվող այլ հանգամանքներ,

**2)** կարծիք հայտնի այլ գնահատողի կողմից իրականացված գնահատման հաշվետվության վերաբերյալ (բացառությամբ, եթե հանդիսանում է լիազոր մարմնի կողմից ստեղծված մասնագիտական հանձնաժողովի անդամ),

**3)** անհարգալից վերաբերվի այլ գնահատողների անձին, նրանց կարծիքին, իր գործունեությամբ վնաս չպատճառի գործընկերների բարի համբավին, կազմակերպությանը, որի հետ կնքել է աշխատանքային պայմանագիր,

**4)** հայտարարություններով մասնագիտական գիտելիքների և հմտությունների մասին անհիմն տեղեկություններ տարածելով վարքաբեկի՝ գերագնահատելով իր կարողություններն ու փորձը այլ գնահատղների նկատմամբ:

**5)** որևէ գնահատվող օբյեկտի գնահատման ժամանակ ի հայտ եկած խնդրի հետ կապված անմիջական տեղեկություն փոխանակի երրորդ կողմի հետ, եթե այդ կողմին ներկայացնում է մեկ այլ գնահատող (վերջինս պետք է տեղեկացված լինի նման հաղորդակցության մասին), բացառությամբ այն դեպքի, երբ երրորդ կողմն ինքն է նախաձեռնել հանդիպումը: